Agt Esidimeni-pasiënte steeds vermis(Argieffoto: Departement van gesondheid: Mpumalanga) Altesaam agt pasiënte wat in 2016 tydens die sogenaamde Life Esidimeni-tragedie na ander versorgingseenhede oorgeplaas is, is steeds spoorloos. Die tragedie het die lewe van minstens 144 mense geëis nadat die Gautengse departement van gesondheid sowat 1 700 pasiënte van Life Esidimeni-fasiliteite na nieregeringsorganisasies (NRO) sonder lisensies en die nodige geriewe verskuif het. Dié pasiënte het sowat drie maande in eenhede deurgebring wat nie opgeleide personeel of geldbronne gehad het om na hulle om te sien nie. Jack Bloom, ŉ DA-lid van die Gautengse wetgewer, het gesê sedert Augustus verlede jaar is slegs ŉ enkele pasiënt by die Waverley-sorgsentrum opgespoor. Die inligting is verskaf in antwoord op ŉ vraag van Bloom aan die Gautengse LUR vir gesondheid, Bandile Masuku. Masuku het gesê inligting van die departement van binnelandse sake en die Suid-Afrikaanse agentskap vir maatskaplike sekerheid (Sassa) is gebruik om na die pasiënte te soek, terwyl tuisbesoeke ook gedoen is. Daar is ŉ groot gebrek aan inligting oor die pasiënte en inligting kon net oor vier van die agt vermiste pasiënte ingewin word. Die geboortedatums van sommige pasiënte is heeltemal onbekend en die kontakbesonderhede vir familielede is verkeerd. “Ek is bevrees ons sal dalk nooit weet wat die lot van die agt pasiënte is nie. Dit is nou vier jaar sedert hulle van Life Esidimeni na die onwettige NRO’s oorgeplaas is, waar sommige van hulle se sterfte moontlik toegesmeer is,” het Bloom gesê. Hy het gesê hoewel die bevestigde sterftesyfer 144 is, kan die ware dodetal dalk nooit bekend word nie omdat die lot van die vermiste pasiënte tot vandag ŉ raaisel is.